Diari Oficial de la Generalitat Valenciana


Sumari del DOGV 2466, del 09-03-1995 (1995/834068)

RESOLUCIÓ de 12 de gener de 1995, de la Secretaria General de la Conselleria d'Administració Pública, per la qual es disposa la publicació del Conveni Marc de Col.laboració subscrit entre la Conselleria de Medi Ambient i la Fundació Caixa Castelló en l'àmbit de l'educació ambiental i la conservació de la roureda del Barranc dels Horts.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2466

Data del DOGV
:   09-03-1995

Secció del DOGV
:   ALTRES DISPOSICIONS

Número del document
:   1995/834068


Data del document
:   12-01-1995

Organisme emissor
:   Conselleria de Medi Ambient

Tipus de document
:   Resolució

RESOLUCIó de 12 de gener de 1995, de la Secretaria General de la Conselleria d'Administració Pública, per la qual es disposa la publicació del Conveni Marc de Col.laboració subscrit entre la Conselleria de Medi Ambient i la Fundació Caixa Castelló en l'àmbit de l'educació ambiental i la conservació de la roureda del Barranc dels Horts.   
Subscrit, després de la tramitació prèvia reglamentària, entre la Conselleria de Medi Ambient i la Fundació Caixa Castelló, el dia 16 de desembre de 1994, un Conveni Marc de Col.laboració en l'àmbit de l'educació ambiental i la conservació de la roureda del Barranc dels Horts, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0728/94, i que figura com a annex d'aquesta resolució.  
València, 12 de gener de 1995.- El secretari general de la Conselleria d'Administració Pública.  
Conveni Marc de Col.laboració subscrit entre la Conselleria de Medi Ambient i la Fundació Caixa Castelló en l'àmbit de l'educació ambiental i la conservació de la roureda del Barranc dels Horts.  
Ares del Maestre, 16 de desembre de 1994  
REUNITS:  
D'una banda, Emèrit Bono i Martínez, conseller de Medi Ambient de la Generalitat Valenciana, en nom i representació d'aquesta institució.  
De l'altra, Antonio J. Tirado Jiménez, president de la Fundació Caixa Castelló, en nom i representació d'aquest organisme, segons acord de la Comissió Permanent en la sessió de 17 de novembre de 1993 i d'acord amb els seus estatuts.  
Ambdues parts tenen i demostren capacitat legal necessària per a acordar aquest conveni, i en virtut d'això,  
EXPOSEN:  
1. Que la Conselleria de Medi Ambient de la Generalitat Valenciana té atribuïdes les competències en matèria d'actuacions relatives a la conservació, protecció, desenvolupament i utilització racional del medi físic, i educació ambiental.  
2. Que la Fundació Caixa Castelló és propietària de la roureda del Barranc dels Horts, situada al terme municipal d'Ares del Maestrat, constituït pels predis del Mas del Barranc dels Horts i Mas Vell, tenint el primer una superfície de tres-centes disset hectàrees i trenta-una àrees de terra de conreu, pastos i forest, i el segon una superfície de tres-centes seixanta hectàrees, i que ambdós conserven un dels boscos de roure més antics de la Comunitat Valenciana.  
3. Que la Generalitat Valenciana, mitjançant la Conselleria de Medi Ambient, ha establert un Programa de Creació d'una Xarxa de Microreserves de Flora a la Comunitat Valenciana, dins del qual s'inclou el Barranc dels Horts com a espai d'interés prioritari.  
4. Que els objectius d'ambdues entitats són coincidents respecte de l'educació ambiental i la conservació de la roureda del Barranc dels Horts.  
5. En conseqüència, d'acord amb el que s'ha exposat, i amb la finalitat de regular la col.laboració entre els organismes esmentats per aconseguir els objectius esmentats, mitjançant una gestió integrada de la roureda del Barranc dels Horts que comporte el seu desenvolupament i la seua conservació, es formalitza aquest conveni d'acord amb les següents  
   
Estipulacions  
Primera. Objecte del conveni  
És objecte d'aquest conveni la col.laboració entre les entitats signatàries a fi d'unir coneixements i experiència per a la consecució d'una planificació racional i per millorar la gestió, conservació i educació ambiental que es porte a terme a la forest del Barranc dels Horts.  
Segona. Vigència  
Aquest conveni, com a acord marc, tindrà vigència indefinida, tret que hi haja denúncia per alguna de les parts, la qual haurà de fer-se amb una antelació de dos mesos a l'acabament de cada període anual.  
Tercera. Compromís  
1. La Fundació es compromet a sotmetre totes les actuacions, tant de gestió de la forest com d'educació ambiental que sobre aquesta puguen realitzar-se, a la consulta i aprovació prèvia de la Conselleria.  
2. La Fundació autoritza la recollida de bellotes dels arbres singulars de la roureda per al banc de llavors de la Conselleria o per a la producció de plantes en els vivers dependents d'aquesta, en la quantitat que es precise.   
3. La Fundació ratifica de forma indefinida la cessió de l'ús del terreny necessari per a la situació del depòsit d'aigua que té construït la Conselleria per tal de fornir d'aigua els helicòpters, amb la finalitat de prevenir i extingir els incendis forestals.  
4. La Fundació es compromet a mantenir els mecanismes de conservació de les comunitats i espècies vegetals proposades pel Programa de Conservació de Microreserves de la Flora, i a autoritzar el desenvolupament dels projectes de protecció, conservació i millora de la vegetació integrats en el Programa de Creació d'una Xarxa de Microreserves de Flora a la Comunitat Valenciana, en la qual s'inclou el Barranc dels Horts.  
5. La Fundació autoritzarà la realització dels projectes que es duguen a terme per a la conservació i millora de les comunitats faunístiques, fonamentalment les que ja es desenvolupen en aplicació de la Llei 4/1989, de 27 de març, de Conservació dels Espais Naturals i de la Flora i Fauna Silvestres. Així mateix, es compromet al manteniment de les característiques naturals dels ecosistemes o hàbitats i a la seua millora, d'acord amb el que s'especifica en els plans de recuperació, conservació o maneig que redacte la Conselleria de Medi Ambient.  
6. A instàncies de la Fundació, la Conselleria proporcionarà l'assessorament i, si convé, la direcció tècnica a totes les actuacions i els projectes que s'executen a la roureda en matèria de gestió forestal, conservació natural i educació ambiental.  
7. La Conselleria facilitarà, mitjançant el banc de llavors i els vivers forestals, les plantes necessàries per a qualsevol actuació al Barranc dels Horts a fi de mantenir-hi les mateixes característiques genètiques.  
8. La Conselleria es compromet al manteniment del depòsit per al subministrament de l'helicòpter situat dins de la roureda, que agafa l'aigua de la font de l'Esmunyida.  
9. La Conselleria es compromet a enllestir els programes i, quan calga, a redactar projectes, com també a fer el seguiment de la conservació i gestió de les microreserves de flora, d'acord amb els programes LIFE europeus. Igualment es procedirà amb els treballs relacionats amb la gestió forestal de la roureda que estiguen d'acord amb els programes operatius europeus.  
10. La Conselleria es compromet a redactar els plans de recuperació, conservació o maneig de la fauna del Barranc dels Horts d'acord amb la Llei 4/1989, de 27 de març, de Conservació dels Espais Naturals i de la Flora i Fauna Silvestres.  
Quarta. Comissió mixta  
Es constitueix una comissió mixta presidida pel president de la Fundació Caixa Castelló o persona en qui delegue, i composta per dos membres per cadascuna de les parts. La comissió mixta es reunirà, com a mínim, una vegada a l'any i, a més, ho farà tantes vegades com siga necessari, a petició d'una de les parts.  
Cinquena. Dotació econòmica  
Aquest conveni, com a instrument marc, no genera cap compromís econòmic per a cap d'ambdues parts signants.  
Sisena. Normativa del conveni  
Aquest conveni marc té un caràcter administratiu. La Conselleria de Medi Ambient es reserva totes aquelles facultats que li corresponguen en el seu compliment, interpretació i execució.  
La Conselleria de Medi Ambient de la Generalitat Valenciana es reserva la facultat de rescindir aquest conveni, prèvia audiència de l'altra part, donat el cas que no es complesca el que s'hi estableix.  
I com a prova de conformitat, i perquè quede constància, ambdues parts signen per triple exemplar aquest conveni, al lloc i data indicats a l'encapçalament.  
El conseller de Medi Ambient: Emèrit Bono i Martínez. El president de la Fundació Caixa de Castelló: Antonio J. Tirado Jiménez.